Грозни сцени белязаха мача от 21 кръг на Първа професионална лига между отборите на Левски и Ботев -Пловдив. В продължение на 30 минути, фенове на двата отбора се целеха с камъни, клони и бомбички от двата сектора. След няколко счупени глави, полиция и стюарди се намесиха и влязоха в двата сектора и усмириха феновете.

При извършени преди началото на футболната среща Левски – Ботев (Пловдив) първоначални проверки на входа на стадион „Г.Аспарухов“ полицейските служители са задържали общо 12 души. В 9-ма от тях са намерени забранени вещи и предмети /пиротехника/, а в 3-ма – наркотични вещества. На деветимата са съставени актове по чл. 21 от Закона за опазване на обществения ред при провеждане на спортни мероприятия. Другите трима са задържани в полицейските арести със заповед до 24 часа. Въпреки обиските и проверките, феновете успяха да вкарат бомбички и факли на стадиона, а допълнително се снабдяваха с камъни и парчета бетон от самия стадион.

Погромите след мача между Ботев и Левски се пренесоха и в автобусите на столичния автотранспорт. Поредният екшън се е случил малко пред 20 часа в автобус 120 от столичния градски транспорт. Напрежението е ескалирало, след като намиращите се вътре фенове на Левски са нападнати в района на алея „Яворов“

„Има счупени стъкла на автобуса, вътре в самия автобус – също има следи от погрома. Футболни фенове са се сбили, започнали са блъскат и да чупят, вероятно някои са били и под влияние на алкохол“, потвърдиха от Центъра за градска мобилност.

Заради сбиването шофьорът е подал сигнал и в района на болница „Токуда“ автобуса е бил заграден от седем патрулки. Полицаи са извели буйстващите пътници навън. Все още не е ясно дали има ранени при сблъсъците между феновете на двата отбора.

Отделно от ексцесиите между феновете, мача между Левски и Ботев завърши с победа на домакините с 1:0, след като Пламен Димов от Ботев си отбеляза автогол две минути преди края на мача.